《西湖歌寄方思道》
明代·皇甫涍

西湖窈窕三十里，柳丝含烟拂湖水。
青山荡漾春风来，苏公堤边花正开。
玉缸春酒映江碧，几醉江花柳花白。
城头日出照高楼，银筝翠管喧行舟。
吴姝如花卷绡幕，山水倒入金屏流。
朝来复脱千金骏，还有床头紫绮裘。
人生行乐莫顾惜，落日松风吹古丘。
我忆京华旧游地，鱼浦东看动愁思。
醉里空歌镜湖月，梦中尚识孤山寺。
信安使君还旧溪，应对花卮惜解携。
白沙翠竹无人问，湖上孤吟闻马嘶。

作者简介：皇甫涍（1497-1546）字子安，号少玄，江南长洲人。嘉靖十一年（1532）进士，除工部主事，官至浙江按察使佥事。好学工诗，颇负才名，著有《皇甫少玄集》。